Simon Emil Ammitzbøll (LA), 2011-03-18:
Jeg vil gerne lægge ud med at takke Det Radikale Venstre for, at vi får denne debat her i dag.
Den er jo allerede kommet vidt omkring.
Hvad vil regeringen gøre i forhold til asylbørnene?
Jeg vil dog kun lægge ud med, hvad Liberal Alliance synes der skal gøres.
Det er det, jeg er her for at tale om.
I Liberal Alliance synes vi, at man skal være bevidst om, at der i denne sag jo dybest set er to væsentlige modsatrettede hensyn.
Der er et helt berettiget hensyn i forhold til de børn, som det drejer sig om, og som forespørgslen her handler om.
Hvad er det, de bliver udsat for, og hvad betyder det for deres mentale velbefindende så at sige.
Den bekymring deler vi i Liberal Alliance.
Men der er også et andet hensyn, der handler om, at det at have børn eller få børn ikke er en bagvej til at få asyl i Danmark.
Og det er de to dybest set modsatrettede hensyn, som man skal forsøge at finde en fornuftig balance i forhold til.
Derfor har vi i Liberal Alliance sagt, at vi ikke synes, at børn skal sidde i mere end 18 måneder i et dansk asylcenter.
Men lad os huske på, at disse børn er børn af afviste asylansøgere, altså folk, der har fået nej til at få asyl i Danmark.
Langt de fleste sager vil være afgjort inden for en sådan 18-måneders-periode, og derfor er det for os at se ikke nok at indføre en 18-måneders-grænse, det skal kombineres med en mere effektiv udsendelsespolitik.
Vi synes sådan set, at regeringen har gjort en del i forhold til at få hjemsendelsesaftaler, og det er jo et godt skridt i forhold til at sikre, at de mennesker, der ikke får asyl, heller ikke kan opholde sig i Danmark.
Men vi mener faktisk, at det også er nødvendigt at afsætte flere midler til den politimæssige del af tvangshjemsendelserne, og det håber vi at man kan kombinere, så man laver et loft i erkendelse af, at børnene ikke har godt af at sidde i lang tid i disse centre.
Så har jeg forstået, at Liberal Alliances politik optager sindene her i Folketinget.
Det er jeg selvfølgelig meget begejstret for.
Det er jo ikke mere end et år siden, hvor medlemmerne af dette Ting, når de gik på talerstolen og skulle omtale vores lille parti, nærmest med vilje prøvede at gøre det svært for dem selv at huske, hvad navnet på partidannelsen var, men jeg kan forstå, at det har man lært nu, hvor man synes, at man kan bruge vores mandater til noget.
Og det er jeg da glad for at man har noteret sig.
Men jeg synes, at der er en modstrid, især i det forslag til vedtagelse, der er kommet fra oppositionen plus det løse.
Der står indledningsvis, at Folketinget konstaterer, at regeringen ikke har levet op til sit løfte om en løsning for børn og børnefamilier i asylcentre, som et bredt flertal i Folketinget kan stå bag.
Jeg kan forstå, at der er 89 mandater, der støtter dette forslag til vedtagelse, og der er 87 mandater, der udgøres af Venstre, Konservative og Dansk Folkeparti, sidst jeg talte efter, og det vil sige, at lige meget hvor man så i øvrigt måtte lægge Liberal Alliances tre mandater, har man vel næppe opfyldt oppositionens ønske om en bred aftale.
Der vil være tale om et smalt flertal, hvad enten det er på 90 eller på 92 mandater.
Derefter opstiller man en række konkrete krav, som man skal opfylde, og dermed har man så på forhånd sikret sig, at man ikke kan opfylde ønske nummer et, nemlig at det skulle være en bred aftale.
Det illustrerer vel også, at der er lidt valgkamp i det og ikke kun hensynet til børnene.
Jeg håber på, at vi kan få en fornuftig dialog med regeringen.
Jeg regner med, at vi kan få en fornuftig dialog med regeringen, for enhver regering vil jo altid søge at få et flertal bag sin politik, og der skal ikke være tvivl om, at Liberal Alliance ikke støtter de aktuelle forhold, der er på asylområdet – heller ikke dem, der er i Folketinget, vi ville gerne have, at vi havde de afgørende mandater helt for os selv – i øjeblikket.
Derfor forventer vi, at vi inden sommerferien kan få en dialog i gang med regeringen om dette spørgsmål.